Frederik Vad (S), 2024-12-10:
Tak for det, formand.
»Socialdemokratiet har fået ganske mange krav igennem ...
Sådan stod der i Jyllands-Postens gennemgang af velfærdsforliget den 21. juni 2006.
Efterlønnen var nemlig en del af fundamentet for den aftale, som ikke bare skulle fremtidssikre dansk økonomi, men også skulle skabe tryghed om danskernes pensionsforhold.
Argumentationen for os var den samme dengang som i dag: Det skal ikke være et privilegium at trække sig tilbage fra arbejdsmarkedet, før man er syg – det skal være en ret for alle.
Det er ikke rimeligt, at rige mennesker kan pensionere sig selv som 55-årige, hvis ikke vi har et system for, at dem med de hårdeste job, som kom tidligst ud på arbejdsmarkedet, også kan trække sig tilbage.
Det handler om retfærdighed.
Derfor var vi også imod, da Dansk Folkeparti hjalp Radikale Venstre og en blå regering med at rundbarbere efterlønnen, selv om færre og færre benyttede sig af den, og dem, der gjorde, faktisk var slidte og trætte mennesker, der efter et langt og hårdt arbejdsliv havde brug for at puste ud nogle år, inden de nåede folkepensionsalderen.
Men efterlønnen røg, og mange med lave indkomster og en stram økonomi trak deres penge ud af ordningen for at kunne betale regninger her og nu, og tilbage var et hul.
Dem, der havde knoklet et langt liv, kunne nu opleve, at pensionssystemet blev endnu mere uretfærdigt, og at årene med fritidsliv og børnebørn blev færre.
Socialdemokratiet kunne ikke leve med den uretfærdighed, og derfor gav vi i 2019 udtryk for vores ambition om at give disse mennesker en ret til tidlig tilbagetrækning, nemlig Arnepensionen.
Det var også båret frem af NNF og andre, der har medlemmer med hårdt fysisk arbejde.
Det blev kaldt bluff.
Modstanderne sagde, at det var umuligt.
Men vi fortalte om vores vision, vi inviterede alle stemmer ind i en offentlig debat om at skabe mere retfærdighed her, gik i værkstedet, lavede vores hjemmearbejde og fremlagde til sidst en model, der både var økonomisk ansvarlig og socialt retfærdig, og i dag får tusindvis glæde af Arnepensionen.
Og måske endnu vigtigere, så har tusindvis af danskere retten til at trække sig tidligere tilbage, men bruger den ikke.
Til gengæld skaber den tryghed for dem.
Jeg står i den heldige situation, at min far fylder 64 år på lørdag.
Det markerer samtidig, at han har været på arbejdsmarkedet i 50 år – de første 25 år som ufaglært jord- og betonarbejder og de sidste 25 år som uddannet murer.
han er ikke nedslidt – han er faktisk overhovedet ikke nedslidt, men han er bare rigtig træt, og det har skabt tryghed for ham i hverdagen, at han har den rettighed i hånden, når han går på arbejde.
Det samme gælder slagteriarbejdere, hårdtarbejdende folk i industrien og håndværkere.
Vi brugte samme model, da vi i 2022 sagde, at vi ville skabe mere retfærdighed ved at give et ekstraordinært lønløft til nogle af dem, der knokler rigtig meget i den offentlige sektor.
Det blev også kaldt bluff og uansvarligt, men vi fremlagde en vision, inviterede alle ind i debatten og gik så i værkstedet sammen med arbejdsmarkedets parter og lavede vores hjemmearbejde.
Nu er der sjællandske fængselsbetjente, der overvejer at lade være med at tage arbejde på Novo Nordisk og i stedet blive i deres fag, fordi den anerkendelse rent faktisk betyder noget konkret der, hvor de er sat.
Socialdemokratiet ønsker at gøre det her igen, altså bygge en stærkere bro mellem en rimelig indsats og en retfærdig bid af kagen, så systemet giver mening for folk.
Den automatiske stigning i pensionsalderen for alle til alle tider duer ikke på det nuværende grundlag.
Vi har brug for at skabe et mere retfærdigt pensionssystem.
Det skal være økonomisk ansvarligt, vi skal have råd til kræftbehandling og folkeskole i fremtiden, men det skal gå hånd i hånd med kampen for at skabe mere rimelighed og mere retfærdighed, især for dem, der er kommet tidligst ud på arbejdsmarkedet og har det hårdeste arbejde.
Igen bliver det kaldt bluff; igen bliver det kaldt uansvarligt.
Så sent som for 14 dage siden stod Danmarksdemokraterne her i Folketingssalen og gav Radikale Venstre ret i, at det her var bluff og uansvarligt, ligesom det var blevet sagt om Arnepensionen og lønløftet.
Men Socialdemokratiet ryster ikke på hånden.
Igen vil vi lave vores hjemmearbejde og vise en vej til at skabe et mere retfærdigt Danmark, som vi har gjort flere gange siden 2019.
Så vil jeg som et svar på den konkrete forespørgsel fra Dansk Folkeparti læse følgende vedtagelsestekst op på vegne af Socialdemokratiet, Venstre og Moderaterne: Forslag til vedtagelse
»Siden 2006 har den økonomiske politik været tilrettelagt inden for de økonomiske rammer af velfærdsaftalen, der sikrer en sammenhæng mellem levealder og pensionsalder.
Som følge heraf fremsætter regeringen et lovforslag i 2025, der forhøjer pensionsalderen til 70 år i 2040.
Pensionssystemet har væsentlig betydning for alle danskere.
Folketinget konstaterer, at en fortsat stigende pensionsalder, i takt med at vi lever længere, er en af forudsætningerne for, at vi kan investere i vigtige områder som velfærd, forsvar og den grønne omstilling.«
Tak for ordet.